Københavns Vestegns Politi modtog anmeldelsen om skyderi klokken 21:16 søndag aften.

Stærkt bevæbnet politi er omkring midnat fortsat massivt til stede ved gerningsstedet.

Billeder fra stedet viser en sort bil, hvor mindst én rude er smadret, mens der er flere skudhuller i bildøren ved førersædet. Desuden har der været mindst tre ambulancer på området med blå blink, ligesom der ligger adskillige patronhylstre på jorden.

Hvad der præcis er sket, vides endnu ikke. Alle tre personer, der blev ramt eller såret i forbindelse med hændelsen, blev kørt til Rigshospitalet i København.